
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՇՎԵՔՆՆԻՉ ՊԱԼԱՏ
ՈՐՈՇՈՒՄ

2024 թվականի ____________ ____-ի  N ____-Լ



[bookmark: _Hlk174975230]ՀԱՇՎԵՔՆՆԻՉ ՊԱԼԱՏԻ 2023 ԹՎԱԿԱՆԻ ԴԵԿՏԵՄԲԵՐԻ 21-Ի ԹԻՎ 168-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ


Ղեկավարվելով Հաշվեքննիչ պալատի մասին Հայաստանի Հանրապետության օրենքի 10-րդ հոդվածի 1-ին մասի 11-րդ կետով և Նորմատիվ իրավական ակտերի մասին Հայաստանի Հանրապետության օրենքի 33-րդ հոդվածի 1-ին  մասի 3-րդ կետով և 34-րդ հոդվածի 4-րդ մասով` Հաշվեքննիչ պալատը


Ո Ր Ո Շ ՈՒ Մ  Է`


1. [bookmark: _Hlk174975317]Հաշվեքննիչ պալատի 2023 թվականի դեկտեմբերի 21-ի Հաշվեքննողների գործողությունների կամ անգործության դեմ բերված բողոքների ուսումնասիրման ընթացակարգը հաստատելու մասին թիվ 168-Լ որոշման հավելվածը շարադրել նոր խմբագրությամբ` համաձայն հավելվածի։
2. Սույն որոշումն ուժի մեջ է մտնում 2025 թվականի հունվարի 1-ից:













Հավելված
Հաշվեքննիչ պալատի 2024 թվականի
————————— -ի № ——— -Լ որոշման

«Հավելված
Հաշվեքննիչ պալատի 2023 թվականի
դեկտեմբերի 21-ի № 168-Լ որոշման

Ը Ն Թ Ա Ց Ա Կ Ա Ր Գ
ՀԱՇՎԵՔՆՆՈՂՆԵՐԻ ԳՈՐԾՈՂՈՒԹՅՈՒՆՆԵՐԻ ԿԱՄ ԱՆԳՈՐԾՈՒԹՅԱՆ ԴԵՄ ԲԵՐՎԱԾ ԲՈՂՈՔՆԵՐԻ ՈՒՍՈՒՄՆԱՍԻՐՄԱՆ


1․ ԸՆԴՀԱՆՈՒՐ ԴՐՈՒՅԹՆԵՐ
1. Սույն ընթացակարգով կարգավորվում են հաշվեքննողների գործողությունների կամ անգործության դեմ բերված բողոքների (այսուհետ՝ բողոք) ուսումնասիրման հետ կապված հարաբերությունները։
2. Սույն կարգի իմաստով բողոք է համարվում հաշվեքննության (ստուգման) շրջանակում հաշվեքննողի գործողության և (կամ) անգործության իրավաչափության վիճարկման վերաբերյալ՝ պետական և տեղական ինքնակառավարման մարմիններից, իրավաբանական և ֆիզիկական անձանցից ստացված գրավոր փաստաթուղթը։
3. Բողոքների ուսումնասիրությունն իրականացվում է հաշվեքննողի գործողություններին կամ անգործությանն առնչվող հարցերը և խնդիրները վերլուծելու և պարզաբանելու նպատակով։
4. Անանուն, անստորագիր կամ չնույնականացվող հասցեից ստացված բողոքը ենթակա չէ ուսումնասիրման։
5. [bookmark: _Hlk174975991]Բողոքի ուսումնասիրության նախապատրաստման, անցկացման (այդ թվում՝ արձանագրման) և փաստաթղթաշրջանառության հետ կապված աշխատանքներն ապահովում է Հաշվեքննիչ պալատի աուդիտի, էթիկայի և որակի հսկողության կոմիտեների գործունեությունն ապահովող ստորաբաժանումը։
6. Բողոքների ստացումը, գրանցումը և հետագա շարժն իրականացվում է Հաշվեքննիչ պալատի 2022 թվականի հուլիսի 27-ի «Հաշվեքննիչ պալատի գործավարության կարգը հաստատելու և Հաշվեքննիչ պալատի 2019 թվականի ապրիլի 30-ի № 10/1 որոշումն ուժը կորցրած ճանաչելու մասին» № 163-Լ որոշմամբ՝ մտից փաստաթղթերի համար սահմանված կարգով, եթե սույն ընթացակարգով այլ բան նախատեսված չէ։
7. Գաղտնիք պարունակող տեղեկությունների հետ առնչվող բողոքների ուսումնասիրությունն իրականացվում է տվյալ գաղնիքի համար օրենքով և այլ իրավական ակտերով սահմանված պահանջներին համապատասխան:

2․ ԲՈՂՈՔՆԵՐԻ ՈՒՍՈՒՄՆԱՍԻՐՄԱՆ ԿԱԶՄԱԿԵՐՊՈՒՄԸ ԵՎ ԸՆԹԱՑՔԸ
8. Բողոքների ուսումնասիրությունն իրականացնում է Հաշվեքննիչ պալատի էթիկայի կոմիտեն (այսուհետ՝ կոմիտե)։
9. Բողոքների ուսումնասիրման առավելագույն ժամկետը 10 աշխատանքային օր է, որը կարող է երկարաձգվել, եթե ուսումնասիրության համար էական համարվող հանգամանքներ պարզելու նպատակով անհրաժեշտություն է առաջացել լրացուցիչ տեղեկություններ կամ փաստաթղթեր ձեռք բերել։ Այս դեպքում բողոքների ուսումնասիրման ժամկետը, կոմիտեի կողմից, կարող է երկարաձգվել մինչև 5 աշխատանքային օրով։
10. Բողոքների ուսումնասիրության նպատակով իրականացվում է աշխատանքային քննարկում, ըստ անհրաժեշտության՝ մասնակից դարձնելով հաշվեքննողին և (կամ) տվյալ կառուցվածքային ստորաբաժանման ղեկավարին, ինչպես նաև բողոքաբերին։
11. Անհրաժեշտության դեպքում՝ կոմիտեն կարող է գրավոր կամ բանավոր պարզաբանում ստանալ հաշվեքննողից, ինչպես նաև տվյալ կառուցվածքային ստորաբաժանման ղեկավարից և բողոքաբերից։ 
12. Աշխատանքային քննարկման մասնակիցները կարող են կոմիտեին ներկայացնել բողոքի ուսումնասիրության արդյունքում ձևավորված իրենց կարծիքը (մեկնաբանությունները, դիտողությունները և առաջարկությունները)։
13. Կոմիտեի կողմից արդեն իսկ ուսումնասիրված միևնույն առարկայի վերաբերյալ կրկնվող կամ նույնաբովանդակ բողոքի ուսումնասիրման գործընթաց չի կազմակերպվում։ Այս դեպքում ստացված բողոքը եռօրյա ժամկետում վերադարձվում է բողոքաբերին՝ նշելով պատճառը։

3․ ԲՈՂՈՔՆԵՐԻ ՈՒՍՈՒՄՆԱՍԻՐՄԱՆ ԱՐԴՅՈՒՆՔՆԵՐԻ ԱՄՓՈՓՈՒՄԸ
14. Բողոքների ուսումնասիրման արդյունքներն ամփոփուփում են սույն կարգի 9-րդ կետով սահմանված ժամկետի ավարտից հետո՝ 3 աշխատանքային օրվա ընթացքում։
15. Կոմիտեն, ստացված կարծիքների հաշվառմամբ՝ ամփոփում է բողոքի ուսումնասիրման արդյունքերը և դրանց վերաբերյալ միջնորդություն (առաջարկություն) է ներկայացնում Հաշվեքննիչ պալատին, միաժամանակ տեղեկացնելով հաշվեքննողին, համապատասխան կառուցվածքային ստորաբաժանման ղեկավարին և այդ ստորաբաժանման աշխատանքները համակարգող Հաշվեքննիչ պալատի անդամին։
16. Սույն ընթացակարգի 15-րդ կետում նշված միջնորդությունն առնվազն ներառում է՝
1) հաշվեքննողի պաշտոնը, անունը, ազգանունը,
2) բողոքաբերի տվյալները,
3) բողոքի համառոտ բովանդակությունը, այդ թվում՝ բողոքով ներկայացված պահանջը,
4) բողոքի ուսումնասիրման ընթացքում ներկայացված կարծիքների և հաշվեքննողի պարզաբանումների համառոտ բովանդակությունը,
5) բողոքի վերլուծությունը և ուսումնասիրման արդյունքների հիման վրա եզրահանգումը։
17. Միջնորդությանը կից ներկայացվում են բողոքի ուսումնասիրման ընթացքում ներկայացված գրավոր կարծիքները, հաշվեքննողի գրավոր պարզաբանումները, ինչպես նաև բողոքի ուսումնասիրման ընթացքում ձեռք բերված փաստաթղթերի պատճենները։
18. Բողոքը և դրա ուսումնասիրման արդյունքների վերաբերյալ միջնորդությունը քննարկվում է Հաշվեքննիչ պալատի նիստում։
19. Բողոքի քննարկման արդյունքներով՝ Հաշվեքննիչ պալատը նիստի արձանագրությամբ՝
1) առաջարկություն է ներկայացնում, ըստ իրավասության, Հաշվեքննիչ պալատի նախագահին կամ Հաշվեքննիչ պալատի գլխավոր քարտուղարին՝ օրենքով, այլ իրավական ակտերով սահմանված՝ հաշվեքննողի ծառայողական պարտականությունների, բարեվարքության, նրա գործունեությանն առնչվող և (կամ) աշխատանքային հարաբերությունների հետ կապված խախտումների առկայության հիմքով ծառայողական քննություն նշանակելու վերաբերյալ կամ
2) խախտումների բացակայությամբ պայմանավորված՝ հարցն ընդունում է ի գիտություն։
20. Հաշվեքննիչ պալատի նիստում բողոքի լսումների արդյունքների հիման վրա՝ կոմիտեն Հաշվեքննիչ պալատի նախագահի կամ Հաշվեքննիչ պալատի գլխավոր քարտուղարի հաստատմանն է ներկայացնում բողոքաբերին հասցեագրված բողոքի պատասխանի նախագիծը։»:
